钦定古今图书集成/理学汇编/学行典/第267卷 > 陈慥
## 钦定古今图书集成/理学汇编/学行典/第267卷 > 陈慥

按《宋史陈希亮传》：“希亮子慥，字季常，少时使酒好剑，
用财如粪土。慕朱家、郭解为人，闾里之侠皆宗之。在
岐下，尝从两骑，挟二矢，与苏轼游西山，鹊起于前，使
骑逐而射之，不获，乃怒马独出，一发得之，因与轼马
上论用兵及古今成败，自谓一世豪士。稍壮，折节读
书，欲以此驰骋当世，然终不遇。洛阳园宅壮丽与公”
侯等。河北有田，岁得帛千匹，晚年皆弃不取，遁于光、
黄闲。曰：岐亭庵居，蔬食，徒步往来山中，妻子奴婢，皆
有自得之意，不与世相闻，人莫识也。见其所著帽，方
屋而高，曰：“此岂古《方山冠》之遗像乎？”因谓之方山子。
及苏轼谪黄，过岐亭，识之，人始知为慥云。